जयपुर ,एक नवम्बर। मुख्य सचिव श्री डी.बी गुप्ता ने राज्य में समर्थन मूल्य पर मूंग, उडद, सोयाबीन, एवं मूंगफली की खरीद को देखते हुए प्रत्येक क्रय केन्द्र पर एक नायब तहसीलदार/गिरदावर मय हल्का पटवारी की नामजद डयूटी लगाने के निर्देश दिये है। इस सबंध में श्री गुप्ता ने सभी जिला कलक्टर को पत्र लिखा है। श्री गुप्ता ने सभी जिला कलक्टर को कहा है कि क्रय केन्द्रों के सुचारू क्रियान्वयन एवं मौके पर आने वाली समस्याओं के सुगम निराकरण के लिए खरीद केन्द्रों के स्तर पर पूर्व में समन्वय एवं निगरानी समिति को सक्रिय कर साप्ताहिक रिपोर्ट प्राप्त करे। उन्होंने निर्देश दिये कि खरीद के दौरान क्रय केन्द्रों पर नायब तहसीलदार/गिरदावर मय हल्का पटवारी उपस्थित रहेगें एवं क्रय केन्द्रों पर उत्पन्न होने वाली समस्याओं का मौके पर ही निस्तारण करेगें। उन्होंने निर्देश दिये कि खरीद केन्द्रों पर कानून व्यवस्था बनाये रखने के लिए प्रत्येक केन्द्र पर एक से चार का पुलिस बल भी लगाया जाये।